b'\n_START_ARTICLE_\nCooper Hewitt -museo\n_START_PARAGRAPH_\nCooper Hewitt -museo (engl. Cooper Hewitt, Smithsonian Design Museum) on New Yorkin Manhattanilla toimiva muotoilu- ja taideteollisuusmuseo. Se on yksi 19:st\xc3\xa4 Yhdysvaltojen liittovaltion rahoittamaan Smithsonian-instituuttiin kuuluvasta museosta ja Yhdysvaltojen ainoa muotoiluun ja sen historiaan keskittynyt museo.\n_START_SECTION_\nHistoriaa\n_START_PARAGRAPH_\nCooper Hewitt -museo perustettiin vuonna 1896 nimell\xc3\xa4 Cooper Union Museum for the Arts of Decoration. Aloitteen museosta olivat tehneet teollisuuspohatta Peter Cooperin kolme tytt\xc3\xa4rentyt\xc3\xa4rt\xc3\xa4, jotka pyysiv\xc3\xa4t vuonna 1895 Cooper Union -muotoiluoppilaitokselta tiloja perustaakseen Pariisin Mus\xc3\xa9e des Arts D\xc3\xa9coratifsin kaltaisen kokoelman ja n\xc3\xa4yttelytilan New Yorkiin._NEWLINE_1900-luvun alkupuolen mittaan museon ja Cooper Unionin yhteisty\xc3\xb6 v\xc3\xa4hitellen viileni, kun koulun eri osastot katsoivat museon sy\xc3\xb6v\xc3\xa4n liikaa varoja koulun opetusbudjetista. T\xc3\xa4m\xc3\xa4 johti museon sulkemiseen hein\xc3\xa4kuussa 1963. Yleis\xc3\xb6n vaatimuksesta museon toiminnan varmistamiseksi muodostettiin neuvottelukunta, ja vuonna 1968 museon yll\xc3\xa4pit\xc3\xa4j\xc3\xa4ksi tuli Smithsonian-instituutti._NEWLINE_Cooper Hewitt oli ensimm\xc3\xa4inen Smithsonian-museo Washingtonin ulkopuolella. Se p\xc3\xa4\xc3\xa4tettiin vuonna 1970 siirt\xc3\xa4\xc3\xa4 ter\xc3\xa4stehtailija Andrew Carnegien entiseen asuintaloon, joka kunnostettiin ja avattiin museok\xc3\xa4ytt\xc3\xb6\xc3\xb6n vuonna 1976. Museo sai tekstiilien ja paperituotteiden konservointiin erikoistuneen laboratorion vuonna 1978._NEWLINE_Vuonna 2011 museo suljettiin korjaust\xc3\xb6iden vuoksi, mutta se avautui uudelleen joulukuussa 2014. Korjaust\xc3\xb6iden aikana museon kokoelmia oli n\xc3\xa4ytteill\xc3\xa4 muun muassa YK:n p\xc3\xa4\xc3\xa4majassa Manhattanilla. Vuonna 2012 museolle avattiin opetustiloja Harlemin kaupunginosaan.\n_START_SECTION_\nRakennus\n_START_PARAGRAPH_\nTer\xc3\xa4stehtailija Andrew Carnegien asuintalo oli valmistuessaan vuonna 1903 Yhdysvaltojen ensimm\xc3\xa4inen ter\xc3\xa4srunkoinen ja ensimm\xc3\xa4inen hissill\xc3\xa4 varustettu yksityistalo. Siin\xc3\xa4 oli my\xc3\xb6s tuolloin harvinainen keskusl\xc3\xa4mmitys ja jonkinlainen ilmastointi.\n_START_SECTION_\nKokoelmat\n_START_PARAGRAPH_\nCooper Hewitt -museon kokoelmien aiheisiin ovat alusta asti kuuluneet arkkitehtuuri, kuvanveisto, sisustustaide, puu- ja metalliesineet, keramiikka, vaatetus, musiikki-instrumentit ja huonekalut.'